CELEX: 32012D0706(03)
Language: bg
Date: 2012-07-05 00:00:00
Title: Решение на Комисията от 5 юли 2012 година за създаване на многосекторна и независима експертна група, която да предоставя съвети относно ефективни начини за инвестиране в здравеопазването

6.7.2012   
            
            
               BG
            
            
               Официален вестник на Европейския съюз
            
            
               C 198/7
            
         РЕШЕНИЕ НА КОМИСИЯТА
   от 5 юли 2012 година
   за създаване на многосекторна и независима експертна група, която да предоставя съвети относно ефективни начини за инвестиране в здравеопазването
   2012/C 198/06
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като има предвид, че:
   
               (1)
            
            
               Съгласно член 168, параграф 2 от Договора за функционирането на Европейския съюз държавите-членки, във връзка с Комисията, са задължени да координират помежду си своите политики и програми в областите, посочени в параграф 1. Комисията може в тясна връзка с държавите-членки да предприема всякакви полезни инициативи за развитието на тази координация, по-конкретно инициативи за установяване на насоки и показатели, организиране на обмен на най-добри практики и подготовка на елементите, необходими за периодично наблюдение и оценка.
            
         
               (2)
            
            
               В Заключенията на Съвета относно общите ценности и принципи в системите за здравеопазване на Европейския съюз (1), приети през юни 2006 г., се потвърждава, че макар да не е целесъобразно да се правят опити за стандартизиране на системите за здравеопазване на равнището на ЕС, е налице огромна полза от полагането на усилия на европейско равнище в сферата на здравните грижи. Поради това държавите-членки поеха ангажимент да работят заедно, за да споделят опит и информация за добри практики.
            
         
               (3)
            
            
               В Решение № 1350/2007/ЕО на Европейския парламент и на Съвета от 23 октомври 2007 г. за създаване на втора Програма за действие на Общността в областта на здравето (2008—2013 г.) (2) (наричана по-долу „Програмата в областта на здравето“) се потвърждава, че в съответствие с член 168 от Договора за функционирането на Европейския съюз здравните услуги са отговорност основно на държавите-членки, но едновременно с това се подчертава, че сътрудничеството на равнището на Общността може да бъде от полза и за пациентите, и за системите за здравеопазване. В съответствие с член 2 от посоченото решение, във връзка с точки 3.2.2 и 3.2.3 от приложението, една от целите на „Програмата в областта на здравето“ е създаване и разпространяване на здравна информация и знания чрез осигуряване на анализ и техническа помощ в подкрепа на създателите на политики при разработването и прилагането на свързано с обхвата на програмата законодателство.
            
         
               (4)
            
            
               Със „Заключенията на Съвета: Към модерни и устойчиви здравни системи, отговарящи на очакванията на потребителите“ (3), приети на 6 юни 2011 г., Комисията и държавите-членки се приканват да стартират процес на размисъл с цел определяне на ефективни начини за инвестиране в здравеопазването, а Комисията — да подкрепи този процес на размисъл, като улесни достъпа до независими и многосекторни експертни съвети.
            
         
               (5)
            
            
               Работната група на Съвета „Обществено здравеопазване“, заседаваща на равнище висши служители, създаде форум за сътрудничество относно ефективните начини за инвестиране в здравеопазването и подкрепи създаването на работни групи по различни теми, като: подобряване на адекватното представяне на здравеопазването в рамките на програмата „Европа 2020“ и „европейското полугодие“, определяне на факторите за успех по отношение на ефективното използване на структурните фондове за инвестиране в здравеопазването, икономически ефективно използване на лекарства, интегрирани модели за грижи и по-добро болнично управление, измерване и наблюдение на ефективността на инвестициите в здравeопазването.
            
         
               (6)
            
            
               Комисията участва във всички подгрупи, за да окаже подкрепа на сътрудничеството между държавите-членки по отношение на системите за здравеопазване, както и да подпомогне това сътрудничество чрез предоставяне на информация и знания.
            
         
               (7)
            
            
               Качествените и навременни научни съвети са основно изискване по отношение на предоставянето от страна на Комисията на информация и знания, свързани с устойчивостта на системите за здравеопазване. Тези съвети трябва да се основават на принципите за високи научни постижения, независимост, многосекторен подход и прозрачност.
            
         
               (8)
            
            
               В този контекст е целесъобразно да бъде създадена експертна група, която ще окаже подкрепа на Комисията чрез предоставяне на независими и качествени съвети относно ефективни начини за инвестиране в здравеопазването.
            
         
               (9)
            
            
               Експертната група следва да е съставена от лица с опит и широки познания от публичния или частния сектор, както и от представители на гражданското общество. От съществено значение е експертната група да използва по най-добрия начин научните експертни познания в Европейския съюз, а и извън него, ако даден специфичен въпрос наложи това.
            
         
               (10)
            
            
               Следва да се определят правила за оповестяване на информация от страна на членовете на групата.
            
         
               (11)
            
            
               Личните данни следва да се събират, обработват и публикуват в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (4).
            
         
               (12)
            
            
               Следва да бъде създадена система за компенсации, за да се гарантира, че в групата участват експертни с подходящите компетенции, които представляват гражданското общество и публичния и частния сектор.
            
         
               (13)
            
            
               Целесъобразно е да се определи срок за прилагането на настоящото решение. Комисията ще прецени своевременно необходимостта от евентуално удължаване на посочения срок,
            
         РЕШИ:
   Член 1
   Предмет
   Създава се експертна група относно ефективни начини за инвестиране в здравеопазването (наричана по-долу „Групата“).
   Член 2
   Задача
   1.   Мисията на Групата ще бъде да предоставя на Комисията по нейно искане независими и многосекторни съвети относно ефективни начини за инвестиране в здравеопазването в рамките на посочените в приложение I експертни области.
   2.   Предоставяните от Групата съвети трябва да отразяват работата на другите органи на Съюза, които извършват дейност в областта на устойчивостта на системите за здравеопазване, като например Комитета за икономическа политика и Комитета за социална закрила.
   3.   Комисията ще изпраща предоставяните от Групата съвети на заявилите интерес държави-членки.
   4.   Съветите ще са с неформален характер и при никакви обстоятелства няма да са задължителни.
   Член 3
   Състав и назначаване
   1.   Групата се състои от максимум 17 члена. Комисията определя броя на членовете на Групата, като целта е да се осигурят най-широки познания и разбиране на различните системи за здравеопазване в целия ЕС.
   2.   Членове на Групата ще са физически лица, назначени в лично качество, в рамките на открита покана за представяне на кандидатури.
   3.   Членовете на Групата се назначават от Генералния директор на ГД „Здравеопазване и потребители“ измежду физическите лица, които са отговорили на поканата за представяне на кандидатури и отговарят на определените в нея изисквания. Членовете на Групата трябва да са експерти в една или повече от посочените в приложение I експертни области и в своята съвкупност трябва да обхващат възможно най-широк набор от дисциплини.
   4.   Членовете на Групата се назначават за три години. Техният мандат може да бъде подновяван до достигането на най-много три последователни мандата.
   5.   Членовете, които вече не са способни да изпълняват ефективно задълженията си, които подадат оставка или не отговарят на условията, посочени в член 339 от Договора, могат да бъдат заменени за остатъка от мандата им. В такъв случай Генералният директор на ГД „Здравеопазване и потребители“ може да назначи заместник след обявяване на открита покана за представяне на кандидатури.
   6.   Членовете на Групата действат независимо и в интерес на обществото.
   7.   Имената на членовете на Групата се публикуват в Регистъра на експертните групи на Комисията и други подобни органи (наричан по-долу „Регистърът“).
   8.   Личните данни се събират, обработват и публикуват в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (5).
   Член 4
   Дейност
   1.   Групата избира председател и заместник-председател в съответствие с посочения в параграф 9 правилник и хоризонталните правила за експертните групи на Комисията (6).
   2.   При искане за съвети председателят на Групата ще назначи докладчик измежду нейните членове. За особено сложни въпроси от мултидисциплинарно естество може да бъде назначен повече от един докладчик. Докладчикът(ците) и Комисията се договарят за условията за подаване на искане за съвети. Докладчикът(ците) е(са) отговорен(и) за съставяне на съветите.
   3.   Групата може да създава работни групи за разглеждане на определени въпроси. Работните групи се председателстват от член на Групата. Работните групи докладват на Групата под отговорността на председателя им.
   4.   Със съгласието на службите на Комисията Групата може да покани външни експерти, както и експерти от други органи на ЕС, за които смята, че разполагат с необходимите научни познания и умения, за да могат да допринесат към тяхната работа. Длъжностни лица на Комисията, работещи в служби с интерес към обсъжданията, могат да присъстват на заседанията на Групата.
   5.   Комисията може да поиска от Групата да се консултира с други органи за целите на подготовката на съветите.
   6.   Комисията може да поиска от Групата да организира едно или повече заседания, в случай че сметне това за необходимо, за да може Групата да предостави съвети. Комисията определя мястото за провеждане на заседанието, за да осигури възможно най-голяма ефективност на дейностите на Групата. Дневните и пътните разходи се поемат от Европейската комисия, както е предвидено в приложение II.
   7.   Членовете на Групата, както и поканените експерти, спазват задълженията за запазване на професионалната тайна, предвидени в Договора и правилата за прилагането му, както и правилата на Комисията относно сигурността, свързани със защитата на класифицираната информация на ЕС, предвидени в приложението към Решение 2001/844/ЕО, ЕОВС, Евратомна на Комисията (7). Ако тези задължения не бъдат спазени, Комисията може да предприеме целесъобразни мерки.
   8.   Генерална дирекция „Здравеопазване и потребители“ осигурява секретарски услуги на Групата, по-специални чрез организиране на заседания и възстановяване на пътните и дневните разходи.
   9.   Групата приема свой правилник с обикновено мнозинство на членовете си въз основа на представено от службите на Комисията предложение при спазване на хоризонталните правила и стандартния процедурен правилник за експертните групи на Комисията (8).
   10.   Комисията публикува информацията, имаща отношение към извършваните от Групата дейности, или чрез нейното включване в Регистъра, или чрез връзка в Регистъра към специален уебсайт.
   Член 5
   Разходи, свързани със заседанията
   1.   Членовете на Групата и поканените експерти имат право на компенсация за тяхната подготовка на заседанията на Групата и участието в тях, както и за изпълняване на функциите на докладчик по определен въпрос, както е предвидено в приложение II.
   2.   Пътните и дневните разходи на членовете на Групата и на поканените експерти по член 4, параграф 4, се възстановяват от Комисията в съответствие с действащите в Комисията разпоредби.
   3.   Посочените в параграфи 1 и 2 разходи се възстановяват в рамките на наличните бюджетни кредити, отпуснати по годишната процедура за разпределение на ресурсите.
   Член 6
   Приложимост
   Настоящото решение се прилага до 1 октомври 2015 г.
   
      Съставено в Брюксел на 5 юли 2012 година.
      
         
            За Комисията
         
         John DALLI
         
            Член на Комисията
         
      
   
   
      (1)  ОВ С 146, 22.6.2006 г., стр. 1.
   
      (2)  ОВ L 301, 20.11.2007 г., стр. 3.
   
      (3)  ОВ С 202, 8.7.2011 г., стр. 10.
   
      (4)  ОВ L 8, 12.1.2001 г., стр. 1.
   
      (5)  Виж бележка под линия на стр. 4.
   
      (6)  C(2010) 7649 окончателен, правило 11, параграф 1.
   
      (7)  Решение на Комисията от 29 ноември 2001 г. за изменение на нейния процедурен правилник (ОВ L 317, 3.12.2001 г., стр. 1).
   
      (8)  SEC(2010) 1360 окончателен, приложение IV.
   
      ПРИЛОЖЕНИЕ I
      
         ЕКСПЕРТНИ ОБЛАСТИ
      
      Групата оказва подкрепа на Комисията чрез установяване на ефективни начини за инвестиране в здравеопазването с оглед на установяването на модерни и устойчиви здравни системи.
      Примери за възможни области на дейност, без изчерпателност на изброяването, са следните: първични здравни грижи, болнични грижи, фармацевтични продукти, научноизследователска и развойна дейност, превенция на заболяванията и насърчаване на здравословния начин на живот, връзки със сектора на социалната закрила, трансгранични въпроси, финансиране на системата, информационни системи и регистри на пациентите, неравенства в областта на здравеопазването.
      Експертните области, които Групата трябва да може да обхване, включват:
      
                  —
               
               
                  Здравно планиране и бюджетно приоритизиране, включително:
                  
                              —
                           
                           
                              епидемиология,
                           
                        
                              —
                           
                           
                              актюерство,
                           
                        
                              —
                           
                           
                              икономика на здравеопазването,
                           
                        
                              —
                           
                           
                              биостатистика.
                           
                        
            
                  —
               
               
                  Изследвания в областта на здравните услуги, включително:
                  
                              —
                           
                           
                              междурегионални и международни сравнителни проучвания,
                           
                        
                              —
                           
                           
                              основана на доказателства медицина,
                           
                        
                              —
                           
                           
                              наблюдение на общественото здраве,
                           
                        
                              —
                           
                           
                              свързване на основани на населението регистри.
                           
                        
            
                  —
               
               
                  Болнично управление и управление на здравното обслужване, включително:
                  
                              —
                           
                           
                              социално-икономически оценки,
                           
                        
                              —
                           
                           
                              счетоводство,
                           
                        
                              —
                           
                           
                              акредитационни схеми,
                           
                        
                              —
                           
                           
                              мерки за резултатите от дейността.
                           
                        
            
                  —
               
               
                  Здравно обслужване, включително:
                  
                              —
                           
                           
                              електронно здравеопазване, здравни информационни системи и регистри на пациентите; взаимовръзка между различните регистри,
                           
                        
                              —
                           
                           
                              стандарти за осигуряване на качеството в областта на здравеопазването, процедури за стандартизиране, здравни показатели, защита на данните,
                           
                        
                              —
                           
                           
                              програми за здравен скрининг,
                           
                        
                              —
                           
                           
                              въвеждане на нови технологии и режими на третиране,
                           
                        
                              —
                           
                           
                              здравно осигуряване,
                           
                        
                              —
                           
                           
                              изпълнение на спешни мерки/мерки в критични ситуации.
                           
                        
            
                  —
               
               
                  Здравно образование и насърчаване на здравословния начин на живот, включително:
                  
                              —
                           
                           
                              поведенческа икономика,
                           
                        
                              —
                           
                           
                              превантивна медицина,
                           
                        
                              —
                           
                           
                              програми за повишаване на знанията в здравната област,
                           
                        
                              —
                           
                           
                              здраве и безопасност на работното място.
                           
                        
            
   
      ПРИЛОЖЕНИЕ II
      
         КОМПЕНСАЦИИ
      
      Членовете на Групата и поканените експерти имат право на компенсации, свързани с тяхната подготовка на заседанията на Групата и участието им в тях, както следва:
      За подготовка на заседанията и участие в тях:
      
                  —
               
               
                  385 EUR за всеки пълен работен ден или 200 EUR за полудневно участие на заседание на Групата или за участие във външно заседание, свързано с работата на Групата,
               
            
                  —
               
               
                  385 EUR за всеки пълен ден подготовка на заседание на Групата. При липсата на друга оценка, извършена от председателя и одобрена от Комисията, се смята, че за всеки заседателен ден са необходими два дни подготовка.
               
            За изпълнение функцията на докладчик по въпрос, който изисква не по-малко от един ден подготовка на проект на съвети и с предварително писмено съгласие на Комисията:
      
                  —
               
               
                  385 EUR за всеки пълен ден участие и за всеки пълен ден подготовка на заседание на Групата. При липсата на друга оценка, извършена от председателя и одобрена от Комисията, се смята, че за всеки заседателен ден са необходими два дни подготовка.
               
            Освен това дневните и пътните разходи ще се възстановяват в съответствие с действащите разпоредби в Комисията.
      Комисията редовно преразглежда необходимостта от актуализиране на размера на тези компенсации в зависимост от индекси на цените, оценката на заплащаните компенсации на експерти от други органи на Съюза и опита по отношение на натовареността на членовете, асоциираните членове, другите научни съветници и външните експерти. Първото подобно преразглеждане ще се проведе през 2013 г.